b'\n_START_ARTICLE_\nGrad Harlech\n_START_SECTION_\n13.\xe2\x80\x9314. stoletje\n_START_PARAGRAPH_\nV lokalni mitologiji je lega gradu Harlech v severnem Walesu povezana z legendo o Branwen, vali\xc5\xbeanski princesi, vendar ni nobenih dokazov za prvotno utrdbo, ki naj bi bila tam zgrajena. Kralji Anglije in vali\xc5\xbeanski knezi so imeli nadzor nad severnim Walesom od 1070-ih. Spori so bili obnovljeni v 13. stoletju. Posledica je bila, da je Edvard I. leta 1282 \xc5\xbee drugi\xc4\x8d posredoval. Napadel je z veliko vojsko, prodiral na sever iz Carmarthena in zahodno od Montgomeryja in Chestra. Angle\xc5\xa1ke sile so napredovale po dolini Conwy in skozi Dolwyddelan in Castell y Bere v Harlech, ki ga je sir Otton de Grandson maja zavzel s 560 pe\xc5\xa1aki. _NEWLINE_Edvard je odredil gradnjo gradu v Harlechu, ki je bil eden od sedmih v severnem Walesu, kar je bila posledica kampanje leta 1282. Denar za za\xc4\x8detno fazo je pri\xc5\xa1el v sredini maja, tesarji in 35 kamnosekov je za\xc4\x8delo delati v juniju in juliju. Do zime 1283 je bilo zgrajenih prvih 4,6 m notranjih sten, ki naj bi grad varovale ob napadu, ob gradu pa je bilo ustanovljeno majhno, na\xc4\x8drtovano mesto. Sir John Bonvillars je bil imenovan za stra\xc5\xbenika gradu leta 1285. Po njegovi smrti leta 1287 je vlogo prevzela njegova \xc5\xbeena Agnes in jo opravljala do 1290._NEWLINE_Gradnja se je nadaljevala pod skupnim vodstvom Jamesa iz Saint Georgea, savojskega arhitekta in voja\xc5\xa1kega in\xc5\xbeenirja. Leta 1286 je na vrhuncu gradnje delovno silo sestavljalo 546 splo\xc5\xa1nih delavcev, 115 delavcev v kamnolomu, 30 kova\xc4\x8dev, 22 tesarjev in 227 kamnosekov. Projekt je stal skoraj 240 \xc2\xa3 mese\xc4\x8dno. V bistvu je bil grad kon\xc4\x8dan do konca leta 1289, ko je stal predvidoma 8190 \xc2\xa3, okoli 10 odstotkov od 80.000 \xc2\xa3, ki jih je Edvard porabil za gradnjo gradov v Walesu med letoma 1277 in 1304 (opomba: nemogo\xc4\x8de je natan\xc4\x8dno primerjati srednjeve\xc5\xa1ke in sodobne cene in prihodke. Za primerjavo, 8190 \xc2\xa3 je okoli dvanajstkratni letni prihodek barona v tistem obdobju ). _NEWLINE_Harlech je ustanovilo 36 mo\xc5\xbe: stra\xc5\xbenik, 30 mo\xc5\xa1kih, od teh 10 lokostrelcev, kaplan, kova\xc4\x8d, tesar, klesar in mojster James, ki je bil nagrajen s tem, da je bil stra\xc5\xbenik v Harlechu od 1290 do 1293. Leta 1294 je Madog ap Llywelyn za\xc4\x8del upor proti angle\xc5\xa1ki nadvladi, ki se je hitro \xc5\xa1iril po Walesu. Ve\xc4\x8d angle\xc5\xa1kih posesti in mest so poru\xc5\xa1ili, oblegali Harlech skupaj z gradovoma Criccieth in Aberystwyth. Sve\xc5\xbee potreb\xc5\xa1\xc4\x8dine so iz Irske po\xc5\xa1iljali po morju in so prihajale prek Harlecha skozi vodna vrata. Upor je bil zatrt. Po njem je bila zgrajena dodatna za\xc5\xa1\xc4\x8dita okoli poti do morja. Nadaljnje delo je bilo opravljeno med letoma 1323 in 1324 po Despenserjevi vojni. Edvarda II. je v regiji ogro\xc5\xbeala dru\xc5\xbeina Mortimerja Marcherja. Siru Gruffuldu Llywdu je nalo\xc5\xbeil, da pove\xc4\x8da obrambo z dodatnimi stolpi ob poslopju glavnih vrat.\n_START_SECTION_\n15.\xe2\x80\x9317. stoletje\n_START_PARAGRAPH_\nLeta 1400 je v severnem Walesu izbruhnil upor proti angle\xc5\xa1ki nadvladi, ki ga je vodil Owain Glynd\xc5\xb5r. Leta 1403 je samo nekaj gradov, tudi Harlech, \xc5\xa1e vedno kljubovalo upornikom, vendar je bil grad slabo opremljen in imel premalo osebja, da bi vzdr\xc5\xbeal obleganje (imeli so le tri \xc5\xa1\xc4\x8dite, osem \xc4\x8delad, \xc5\xa1est sulic, deset parov rokavic in \xc5\xa1tiri pi\xc5\xa1tole). Ob koncu leta 1404 je grad dobil Glynd\xc5\xb5r. \xc5\xa0tiri leta je imel v njem svojo rezidenco, dru\xc5\xbeinski dom in voja\xc5\xa1ko poveljstvo. Avgusta 1405 je imel v Harlechu tudi svoj drugi parlament. Leta 1408 so angle\xc5\xa1ke sile pod poveljstvom prihodnjega Henrika V. napadle Harlech in poveljnik Edmund Mortimer je pri obleganju napadel grad s topovi ter verjetno uni\xc4\x8dil ju\xc5\xbeni in vzhodni del zunanjih sten. Ni mu uspelo zavzeti gradu in Henrik je odgovornost za obleganje prepustil Johnu Talbotu, sam pa se je preselil na grad Aberystwyth. Kon\xc4\x8dno je zavzetje steklo, Mortimer in mnogi njegovi mo\xc5\xbeje so umrli zaradi iz\xc4\x8drpanosti. Harlech se je predal februarja 1409._NEWLINE_V 15. stoletju je bil Harlech vpleten v dr\xc5\xbeavljanske vojne, znane kot vojna med belo in rde\xc4\x8do ro\xc5\xbeo, ki so izbruhnile med tekmovalnima dru\xc5\xbeinama Lancaster in York. Leta 1460 je kraljica Margareta Anjou po bitki pri Northamptonu pobegnila z gradu in med letoma 1461 in 1468 je bil v lasti njenih lancastrskih podpornikov pod poveljstvom Dafydda ap Ieuana proti yor\xc5\xa1kemu Edvardu IV. Zaradi svoje naravne obrambne lege in oskrbni poti po morju je grad ostal, medtem ko so druge utrdbe padle. S\xc4\x8dasoma je postal zadnja ve\xc4\x8dja trdnjava \xc5\xa1e vedno pod nadzorom Lancastrov. Postal je izhodi\xc5\xa1\xc4\x8de za njihovo delovanje v regiji. Letu 1464 so v njem na\xc4\x8drtovali napade, sir Richard Tunstall je napadal iz Harlecha leta 1466, leta 1468 je bil tu Jasper Tudor s francoskimi okrepitvami, pred tem je napadel mesto Denbigh. Tudorjev prihod je izkoristil Edvard IV. in naro\xc4\x8dil Williamu Herbertu, da mobilizira vojsko, po mo\xc5\xbenosti do 10.000 mo\xc5\xbe, da bi kon\xc4\x8dno zavzeli grad. Po enem mesecu obleganja se je 14. avgusta majhna garnizija predala. To obleganje je bilo navdih za pesem Men of Harlech._NEWLINE_Angle\xc5\xa1ka dr\xc5\xbeavljanska vojna je izbruhnila leta 1642 med privr\xc5\xbeenci kralja Karla I. in podporniki parlamenta. Grad o\xc4\x8ditno po obleganju leta 1468 ni bil popravljen in je bil v zelo slabem stanju, razen poslopja ob vhodnih vratih, ki je bilo uporabljeno za lokalno sodi\xc5\xa1\xc4\x8de. Leta 1644 je princ Rupert imenoval lokalnega rojalista, polkovnika Williama Owna, za stra\xc5\xbenika gradu in mu zaupal popravilo utrdbe. Dolgo obleganje se je za\xc4\x8delo junija 1646 in je trajalo do 15. marca 1647, ko se je garnizija 44 mo\xc5\xbe predala generalmajorju Thomasu Myttonu. Grad je bil zadnja celinska kraljevska trdnjava, predana v vojni, in ta datum je zaznamoval konec prvega dela vojne. Grad ni bil ve\xc4\x8d potreben za varnost severnega Walesa. Da bi rojalistom prepre\xc4\x8dili nadaljnjo uporabo, je parlament odlo\xc4\x8dil, da ga je treba uni\xc4\x8diti. Naloga je bila le delno opravljena, vhod s stopni\xc5\xa1\xc4\x8dem je bil uni\xc4\x8den in grad je postal neuporaben, vendar ni bil popolnoma poru\xc5\xa1en. Kamenje z gradu je bilo uporabljeno za gradnjo hi\xc5\xa1 v lokalnem mestu.\n_START_SECTION_\n18.\xe2\x80\x9321. stoletje\n_START_PARAGRAPH_\nV poznem 18. in 19. stoletju so slikovite ru\xc5\xa1evine Harlecha vzbudile zanimanje in pritegnile ugledne umetnike, da so ga obiskali (John Cotman, Henry Gastineau, Paul Sandby, J. M. W. Turner in John Varley). Leta 1914 je zanj skrbel Urad dela (Office of Works), ki je po koncu prve svetovne vojne za\xc4\x8del obnovo. Leta 1969 je bil grad prenesen na vali\xc5\xbeanski urad in nato Cadw, ki zdaj upravlja premo\xc5\xbeenje in skrbi zanj kot turisti\xc4\x8dno zanimivost. Harlech je bil razgla\xc5\xa1en za Unescovo svetovno dedi\xc5\xa1\xc4\x8dino leta 1986 pod naslovom gradovi in mestno obzidje kralja Edvarda I. v Gwyneddu in obrazlo\xc5\xbeitvijo, da je eden "najlep\xc5\xa1ih primerov voja\xc5\xa1ke arhitekture v Evropi poznega 13. stoletja in za\xc4\x8detka 14. stoletja".\n_START_SECTION_\nArhitektura\n_START_PARAGRAPH_\nGrad Harlech stoji na delu hribovja Harlech Dome (vali\xc5\xbeansko Rhinogydd), sklani \xc4\x8deri, visoki skoraj 61 m. Zemlji\xc5\xa1\xc4\x8de pada mo\xc4\x8dno na sever in zahod, ravno odsekana skala \xc5\xa1\xc4\x8diti preostale pristope do gradu. Grad ima koncentri\xc4\x8dno obliko z eno linijo obrambe, ki je zaprta z drugo, in sestavljata notranji in zunanji del; zunanja stena je bila sprva nekoliko vi\xc5\xa1ja, kot je danes. Zgrajen je bil iz lokalnega sivo-zelenega pe\xc5\xa1\xc4\x8denjaka, velikih klesanih blokov, ki so bili uporabljeni za stolpe, in nepravilnega materiala, morda vzetega iz jarka, ki se je uporabljal za stene. Mehkej\xc5\xa1i rumen pe\xc5\xa1\xc4\x8denjak se je uporabljal za dekorativna dela gradu, morda je bil pridobljen iz okoli\xc5\xa1kega samostana Egryn v bli\xc5\xbeini Barmoutha._NEWLINE_Dostop do poslopja z glavnim vhodom v grad je bil \xc4\x8dez kamniti most med dvema mostnima stolpoma ter \xc4\x8dez vzhodni jarek in glavna vrata; nekaj ostankov mostnih stolpov je ohranjenih, lesena vhodna pot do vrat nadome\xc5\xa1\xc4\x8da most. Vodna vrata gledajo na za\xc5\xa1\xc4\x8diteno stopni\xc5\xa1\xc4\x8de s 127 stopnicami, ki te\xc4\x8de navzdol do vzno\xc5\xbeja pe\xc4\x8dine. V 13. stoletju je bilo morje bli\xc5\xbeje stopnic, kar je omogo\xc4\x8dalo dobavo po morju, danes pa je morje precej umaknjeno, zaradi \xc4\x8desar je te\xc5\xbeje predvideti zasnovo v prvotnem okolju. _NEWLINE_Poslopje z vhodnimi vrati sledi oblikovanju, v\xc4\x8dasih imenovano po gradu Tonbridge (grad je v mestu z istim imenom, Kent, Anglija), ki je postalo priljubljeno v 13. stoletju, z dvema velikima obrambnima stolpoma "D-oblike", ki sta bila ob vhodu. Prehod v grad je bil varovan s tremi dvi\xc5\xbenimi vrati in vsaj dvojnimi te\xc5\xbekimi vrati. Poslopje z vhodnimi vrati ima dve zgornji nadstropji, razdeljeni v razli\xc4\x8dne prostore. Vsako nadstropje ima tri velika okna s pogledom na notranje dvori\xc5\xa1\xc4\x8de; v drugem nadstropju ima dve dodatni veliki okni na straneh vhodnega poslopja. Vhodno poslopje je bilo opremljeno s kamini in imelo prvotno mogo\xc4\x8dne dimnike. O uporabi teh prostorov so veliko razpravljali. Zgodovinar Arnold Taylor je trdil, da je prvo nadstropje v vhodnem poslopju uporabljal stra\xc5\xbenik kot bivalni prostor, drugo nadstropje pa je bilo namenjeno starej\xc5\xa1im obiskovalcem; Jeremy Ashbee se s tem ni strinjal in je menil, da je bilo notranje dvori\xc5\xa1\xc4\x8de namenjeno nastanitvi visokega statusa, vhodno poslopje pa se je uporabljalo za druge namene._NEWLINE_Notranje dvori\xc5\xa1\xc4\x8de je varovano s \xc5\xa1tirimi velikimi okroglimi stolpi, ki so jih razli\xc4\x8dno imenovali: leta 1343 so bili v smeri urnega kazalca od severovzhoda Le Prisontour, Turris Ultra Gardinium, Le Wedercoktour in Le Chapeltour, leta 1564 so bili preimenovani v Debtors\', Mortimer, Bronwen in Armourer\'s . Le Prisontour je imel je\xc4\x8do in Le Chapeltour morda artilerijsko delavnico v 16. stoletju. Ve\xc4\x8d razli\xc4\x8dnih stavb je bilo zgrajenih okoli notranjega dvori\xc5\xa1\xc4\x8da, tudi kapela, kuhinja, servisni prostori, ka\xc5\xa1\xc4\x8da in dvorec. Obzidje je bilo izvirno zgrajeno s trojnimi konicami, podobno kot grad Conwy, \xc4\x8deprav je malo ostankov._NEWLINE_Arhitektura je tesno povezana s savojsko iz istega obdobja. To vklju\xc4\x8duje polkro\xc5\xbene oboke vrat, slog oken, konzolne stolpe in namestitev strelnih lin in jo obi\xc4\x8dajno pripisujejo vplivu savojskega arhitekta mojstra Jamesa. Povezave med Harlechom in Savojo niso enostavne, saj so bile nekatere savojske prvine dodane po Jamesovem odhodu. Podobnost v arhitekturnih detajlih je lahko posledica sodelovanja savojskih obrtnikov in in\xc5\xbeenirjev.'